b"\n_START_ARTICLE_\nTinet\n_START_SECTION_\nHist\xc3\xb2ria\n_START_PARAGRAPH_\nEn un moment en qu\xc3\xa8 Internet era una tecnologia pr\xc3\xa0cticament desconeguda per al gran p\xc3\xbablic, un grup vinculat a la Universitat Rovira i Virgili de Tarragona, conscients del que podia representar aquesta tecnologia, van posar-se a treballar per a posar-la a l'abast de tots els ciutadans. Aix\xc3\xad va n\xc3\xa9ixer el projecte Tecla, que va prendre forma a les jornades Univerciutat, donant lloc al naixement de Tinet a l'octubre de 1995, convertint-se en la primera xarxa ciutadana a l'Estat espanyol i una de les tres primeres d'Europa. _NEWLINE_En un moment en qu\xc3\xa8 les l\xc3\xadnies per connectar-se a Internet (a trav\xc3\xa9s dels pocs prove\xc3\xafdors privats que oferien aquest servei) eren realment cares, Tinet oferia connexi\xc3\xb3 a Internet a un preu simb\xc3\xb2lic a tots els ciutadans, entitats i empreses, gr\xc3\xa0cies al suport de l'Ajuntament de Tarragona. Com \xc3\xa9s de suposar, el creixement inicial va ser exponencial."